АҞӘА, рашәара 13 — Sputnik, Бадраҟ Аҩӡба. Аԥснытәи ашьапылампылтә команда "Динамо" аҩбатәи аҭыԥ ааннакылеит. Абри атәы Sputnik акорреспондент изеиҭеиҳәеит азыҟаҵаҩ Мераб Кәакәасқьыр.
"Атурнир иалахәын аа-командак. Дара ԥшьба-ԥшьба команда алархәны ҩ-гәыԥкны ишан. Ҳара ҳгәыԥ аҟны ихәмаруан "Кубань" (Краснодар), "Динамо" (Аҟәа), "Монолит", "Жемчужина"(Шәача)", — иҳәеит азыҟаҵаҩ.
Ашьапылампылтә турнир "Лига надежды" иалахәын 2008 — 2009 шықәсқәа рзы ииз ахәыҷқәа. Иара иажәақәа рыла агәыԥ аҩныҵҟа Аԥснытәи акоманда актәи аҭыԥ ааннакылеит. Дара иҭадыршәит 15 мпыл, ирыцәҭашәаз ҩба заҵәык роуп.
"Афиналбжаҿы акоманда "Монолит" ҳацыхәмаруан. Ҳаиааит 4:1 ҳәа. Афинал аҟны ҳацыхәмаруан Шәачатәи "Черноморец", – иҳәеит азыҟаҵаҩ.
Араҟа Аԥснытәи акоманда аҵахеит 1:2 ҳәа. Атурнир аҿы иреиӷьу ахәмарыҩ ҳәа далыркааит Лека Делба, иреиӷьу амбахьчаҩ ҳәа — Даниил Адлеиба.
"Hopes Cup" "Лига надежды" — ашьапылампыл азы ахәыҷтәы турнир мҩаԥысуеит шықәсык ахь ԥшьынтә.
Сынтәа атурнир мҩаԥысуан рашәара 6 – 12 рзы.